        								Posl.br. 14 St-800/2016

[bookmark: _GoBack]                 [image: ]
   REPUBLIKA HRVATSKA

R E P U B L I K A    H R V A T S K A
R J E Š E N J E

		Trgovački sud u Rijeci, po sucu Veri Jelenović, odlučujući o prijedlogu Financijske agencije, Zagreb, Ulica grada Vukovara 70, Regionalni centar Rijeka, Podružnica Rijeka, Rijeka, F. Kurelca 8, OIB: 85821130368 za otvaranje stečajnog postupka nad trgovačkim društvom ADRIA ARX društvo s ograničenom odgovornošću za građenje i trgovinu Rijeka, Zvonimirova 18, OIB: 44308591845, MBS: 040191489, dana 18. travnja 2017. godine  
r i j e š i o   j e

I. Pozivaju se osobe koje imaju pravni interes za provedbom stečajnoga postupka nad dužnikom ADRIA ARX društvo s ograničenom odgovornošću za građenje i trgovinu Rijeka, Zvonimirova 18, OIB: 44308591845, MBS: 040191489 da u roku od 15 dana uplate predujam za namirenje troškova prethodnoga i otvorenoga stečajnog postupka u iznosu od 62.800,00 kn na prolazni depozit suda koji se vodi kod Hrvatske poštanske banke d.d. Zagreb broj HR59 2390 0011 3000 0270 3.
II. Ako osobe iz točke I. ovoga rješenja ne predujme traženi iznos, sud će donijeti rješenje o otvaranju i zaključenju stečajnoga postupka nad dužnikom ADRIA ARX društvo s ograničenom odgovornošću za građenje i trgovinu Rijeka, Zvonimirova 18, OIB: 44308591845, MBS: 040191489.

Obrazloženje

		Predlagatelj je podnio sudu prijedlog za otvaranje stečajnog postupka nad dužnikom ADRIA ARX društvo s ograničenom odgovornošću za građenje i trgovinu Rijeka, Zvonimirova 18, OIB: 44308591845, MBS: 040191489.
Dana 14. studenoga 2016. godine doneseno je rješenje ovog suda posl. br. St-771/2016 kojim je pokrenut prethodni postupak radi utvrđivanja uvjeta za otvaranje stečajnog postupka nad dužnikom VIKTORIJA UGOSTITELJSTVO društvo s ograničenom odgovornošću za ugostiteljstvo, trgovinu i usluge Delnice, Lučice, Novo naselje 19, OIB: 43513632858, MBS: 040284160.
Uvidom u prijedlog Financijske agencije za otvaranje stečajnog postupka nad dužnikom i podnesak Financijske agencije od 22. studenoga 2016. godine, kao i izvješće privremenog stečajnog upravitelja, sud je utvrdio da je dužnik nesposoban za plaćanje, te da su time ispunjeni uvjeti za otvaranje stečajnog postupka iz čl. 4. Stečajnog zakona. Što se tiče imovine, spisu nisu priloženi dokazi o postojanju dužnikove imovine dostatne za pokriće troškova stečajnog postupka. Naime, iako je Samiru Omeroviću kao osobi ovlaštenoj za zastupanje dužnika naloženo da u roku od osam dana preda sudu pisano izvješće o financijsko – gospodarskom stanju dužnika rješenjem sa zaključkom ovog suda posl. br. 14. St-800/2016 od 14. studenoga 2016. godine, isti navedeno izvješće nije dostavio, čak ni uz žalbu od 21. veljače 2017. godine.  Uz žalbu od 21. veljače 2017. godine je dužnik dostavio zapisnik posl. br. 15 St-1124/16-24 s ispitnog ročišta održanog dana 15. prosinca 2016. godine iz kojeg proizlazi da je dužniku u stečajnom postupku nad dužnikom BAŠĆANKA d.o.o. Rijeka, Zvonimirova 18 djelomično priznata tražbina  u iznosu od 3.786.272,93 kn, a osporena u iznos od 63.011.897,51 kn. Međutim, iako je navedena tražbina djelomično priznata (a radi se o velikom novčanom iznosu), ni dužnik ne navodi da je u tom postupku došlo do djelomične (ili završne) diobe zahvaljujući  kojoj bi dužnik raspolagao s nekim novčanim sredstvima. Dužnik prema podacima koje je dostavila Financijska agencija u svom prijedlogu ima evidentirane neizvršene osnove za plaćanje na dan 30. ožujka 2016. godine u neprekinutom razdoblju od 2504 dana u ukupnom iznosu od 4.495.900,78 kn koji je iznos veći od 3.786.272,93 kn djelomično priznate mu tražbine u stečajnom postupku nad dužnikom BAŠĆANKA d.o.o. Rijeka, Zvonimirova 18. Pri čemu nema garancija da će se u navedenom stečajnom postupku koji se pred ovim sudom vodi pod posl. br. St-1124/2016 dužnik i naplatiti, već je za sada postupak u tijeku.
Nadalje, prema dokumentaciji koju je dužnik dostavio uz svoju žalbu od 21. veljače 2017. godine (i koja je jedina dokumentacija koju je dužnik dostavio u ovaj spis), a kao dokaz postojanja dužnikove imovine, za zaključiti je da je jedina dužnikova imovina tražbina prijavljena u stečajnom postupku nad dužnikom BAŠĆANKA d.o.o. Rijeka, Zvonimirova 18 koji se pred ovim sudom vodi pod posl. br. St-1124/2016, te imovina koja bi se utvrdila po dužnikovoj tužbi od 14. prosinca 2016. godine koja se parnica vodi pred ovim sudom u predmetu posl. br. P-862/2016, a gdje je kao vrijednost predmeta spora označeno 501.000,00 kn. Budući da je dužnik po priloženoj dokumentaciji trebao biti posebnim rješenjem upućen u parnicu radi utvrđivanja osporene tražbine u iznosu od 63.011.897,51 kn, radi se o najmanje dvije parnice velike vrijednosti predmeta spora koje dužnik vodi.
Prema odredbi članka 132. stavak 1. i 2. Stečajnog zakona (objavljen u NN 71/15), ako prije otvaranja stečajnoga postupka sud utvrdi da imovina dužnika koja bi ušla u stečajnu masu nije dovoljna ni za namirenje troškova toga postupka ili je neznatne vrijednosti, rješenjem će pozvati osobe koje imaju pravni interes za provedbom stečajnoga postupaka da u roku od 15 dana uplate predujam za namirenje troškova prethodnoga i otvorenoga stečajnog postupka. Ako na taj način pozvane osobe ne predujme traženi iznos, sud će donijeti rješenje o otvaranju i zaključenju stečajnoga postupka.
Iz navedenoga je za utvrditi da dužnik za sada nema imovinu dovoljnu za namirenje troškova stečajnog postupka. Prema dokumentaciji koju je dostavio, dužnik raspolaže s velikom tražbinom priznatom u drugom stečajnom postupku za koju ni ne tvrdi da je do sada dobio ikakvu isplatu ni djelomičnom ni završnom diobom u tom postupku, te vodi parnice visoke vrijednosti predmeta spora zbog kojih se može očekivati određene troškove. 
Privremeni stečajni upravitelj je u svojoj dopuni izvješća od 13. veljače 2017. godine precizirao kako bi za namirenje troškova prethodnoga i otvorenoga stečajnog postupka valjalo predujmiti najmanje 62.800,00 kn, koji bi iznos obuhvaćao 7.000,00 kn pregleda poslovnih knjiga i sastavljanje tablica, 6.000,00 kn vođenja knjigovodstva za najmanje 6 mjeseci, 20.000,00 za sudski postupak tužitelja (ovdje dužnika) protiv tuženika Bašćanka d.o.o. zajedno sa sudskim pristojbama, 5.800,00 kn materijalnog troška, te 24.000,00 kn bruto naknade stečajnom upravitelju.
Sud je navedeni iznos ocijenio realnim pri čemu valja napomenuti da ni do sada u spisu nema podataka o dužnikovom dostavljanju detaljnih podataka o financijsko – gospodarskom stanju dužnika privremenom stečajnom upravitelju iako je iz njegove žalbe vidljivo da zna za ovaj postupak i za imenovanje privremenog stečajnog upravitelja. Zbog toga je za zaključiti da će stečajnom upravitelju biti otežan pristup poslovnim podacima dužnika te se iznos od  7.000,00 kn za pregled poslovnih knjiga i sastavljanje tablica ne čini pretjeranim. Također je i iznos od 20.000,00 za sudski postupak tužitelja (ovdje dužnika) umjeren s obzirom na potrebu vođenja sporova velike vrijednosti predmeta spora, dok su i ostali navedeni iznosi u granicama prosjeka.
Slijedom navedenog, a na temelju citiranih zakonskih odredbi, odlučeno je kao u izreci ovog rješenja.
Rijeka, 18. travnja 2017. godine

                                                                                                        Sudac
                                                                                                 Vera Jelenović 

UPUTA O PRAVNOM LIJEKU:
	Protiv  ovog  rješenja nezadovoljna stranka može podnijeti žalbu u roku od 8 dana od   dana primitka istog. Žalba  se podnosi putem ovog  suda u tri  istovjetna primjerka, a o žalbi odlučuje Visoki trgovački sud  Republike  Hrvatske.

· podnositelju prijedloga uz rj. VTS RH
· dužniku po pun. uz rj. VTS RH
· e-Oglasna ploča
· privremenom st. upravitelju uz rj. VTS RH
Rijeka, 18. travnja 2017.g.
                                                                                Sudac
                                                                                                     Vera Jelenović

